b"\n_START_ARTICLE_\nViktor Emanuel 1. af Sardinien-Piemont\n_START_SECTION_\nForf\xc3\xa6dre\n_START_PARAGRAPH_\nViktor Emanuel 1. var det syvende barn og den n\xc3\xa6st\xc3\xa6ldste s\xc3\xb8n af kong Viktor Amadeus 3. af Sardinien-Piemont og Maria Antonia af Spanien._NEWLINE_Han var barnebarn af kong Karl Emmanuel 3. af Sardinien-Piemont, kong Filip 5. af Spanien og Elisabeth Farnese samt oldes\xc3\xb8n af Viktor Amadeus 2. af Sardinien-Piemont, Anne Marie af Bourbon-Orl\xc3\xa9ans, kronprins Ludvig  af Frankrig (1661\xe2\x80\x931711) (Den Store Dauphin)._NEWLINE_Viktor Emanuel 1. var ogs\xc3\xa5 tipoldes\xc3\xb8n af regerende hertug Karl Emanuel 2. af Savoyen, Philippe af Frankrig, Hertug af Orl\xc3\xa9ans, Henriette af England, kong Ludvig 14. af Frankrig, Maria Theresia af Spanien (1638\xe2\x80\x931683), Ferdinand Maria, kurfurste af Bayern og kurfyrste Filip Vilhelm af Pfalz.\n_START_SECTION_\nKonge under Napoleonskrigene\n_START_PARAGRAPH_\nUnder Revolutionskrigene erobrede Frankrig Nice den 29. september 1792. Den samme sk\xc3\xa6bne fik Savoyen. I maj 1796 afst\xc3\xa5r Sardinien formelt Nice og Savoyen til Frankrig, og den franske h\xc3\xa6r f\xc3\xa5r ret til fri passage gennem Kongeriget Sardinien._NEWLINE_I 1798 bliver Karl Emmanuel 4. af Sardinien-Piemont (Viktor Emanuel 1.'s storebror) tvunget til at afst\xc3\xa5 sine resterende territorier (Piemonte m.v.) p\xc3\xa5 fastlandet. I 1798\xe2\x80\x931802 h\xc3\xb8rte teritorierne under skriftende franske lydstater. Derefter blev de indlemmede i selve Frankrig._NEWLINE_Fra 1798 til 1814 best\xc3\xa5r staten Sardinien kun af \xc3\x98en Sardinien._NEWLINE_I marts 1802 d\xc3\xb8r dronning Marie Clotilde, og i juni samme \xc3\xa5r afst\xc3\xa5r Karl Emmanuel 4. tronen til Viktor Emanuel 1. af Sardinien-Piemont, der er hans yngre bror._NEWLINE_Da Napoleonskrigene ebber ud i 1814, f\xc3\xa5r Kongeriget Sardinien sine territorier p\xc3\xa5 fastlandet tilbage, og i 1815 giver Wienerkongressen den tidligere republik Genova til Sardinien._NEWLINE_Viktor Emanuel 1. af Sardinien-Piemont's styre er reaktion\xc3\xa6rt og upopul\xc3\xa6rt. I forbindelse med en opstand i 1821 bliver han tvunget til at overlade tronen til Karl Felix af Sardinien-Piemont, der var hans yngre bror.\n_START_SECTION_\nJakobittisk tronpr\xc3\xa6tendent\n_START_PARAGRAPH_\nEfter at Karl Emmanuel 4. af Sardinien-Piemont i 1802 havde abdiceret til fordel for sine yngre br\xc3\xb8dre, forlod han for stedse Sardinien. I resten af sit liv boede han i Kirkestaten, hvor han levede dels i Rom og dels i den n\xc3\xa6rliggende by Frascati._NEWLINE_Karl Emmanuel 4. var overbevist katolik. I 1815 blev han novice hos jesuiterne._NEWLINE_Det sidste medlem af Huset Stuart var Henry Benedict Stuart (Henrik, titul\xc3\xa6r af hertug af York (1725\xe2\x80\x931807) ). Henrik af York var ogs\xc3\xa5 kardinal i Romerskkatolske kirke. Henrik af York boede i Frascati. I sine \xc3\xa5r i Frascati bes\xc3\xb8gte Karl Emmanuel 4. ofte Henrik af York, der var hans sl\xc3\xa6gtning. _NEWLINE_Henrik af York var s\xc3\xb8n af Jakob Edvard Stuart (The Old Pretender) og s\xc3\xb8nnes\xc3\xb8n af Jakob 2. af England. Efter sin \xc3\xa6ldre brors d\xc3\xb8d i 1788 blev Henrik af York jakobitternes tronpr\xc3\xa6tendent, og kan antog navnet king Henry IX of England and Ireland, and I of Scotland._NEWLINE_Gennem deres tipoldemor Henriette Anne Stuart (s\xc3\xb8ster til Jakob 2. af England (den sidste katolske konge p\xc3\xa5 de britiske \xc3\xb8er) og Karl 2. af England samt datter af Karl 1. af England) havde  Viktor Emanuel 1. af Sardinien-Piemont og hans s\xc3\xb8skende en fjern arveret til de britiske troner._NEWLINE_Efter Henrik af Yorks d\xc3\xb8d i 1807 blev den katolske Karl Emmanuel 4. tronpr\xc3\xa6tendent for den katolsk orienterede Jakobitter, der ans\xc3\xa5 ham for at v\xc3\xa6re king Charles IV of England and Ireland, and Charles IV of Scotland (eller Te\xc3\xa0rlach IV Sti\xc3\xb9bhairt). _NEWLINE_Efter Karl Emmanuel 4.'s d\xc3\xb8d i 1819 blev hans yngre bror (Viktor Emanuel 1. af Sardinien-Piemont) Jakobitternes  tronpr\xc3\xa6tendent under navnet Victor 1. af England, Irland og Skotland. _NEWLINE_Derefter blev den \xc3\xa6ldste af Viktor Emanuel 1.'s d\xc3\xb8tre tronpr\xc3\xa6tendent under navnet Marie 2. (eller Mary) af England, Irland og Skotland. Nummeret er som efterf\xc3\xb8lger af Marie Stuart af Skotland og Maria den Blodige af England. Jakobitterne anerkender ikke Jakob 2. af England's datter Maria 2. af England og Skotland som legitim dronning ."